Cele tevrede met sentrumveiligheid ná strooptogte in KZNVerskeie winkelsentrums is verlede week geplunder en is steeds net vir noodsaaklike inkopies oop. (Foto: SA Polisie) Drie KwaZulu-Natalse winkelsentrums wat verlede week kwaai deurgeloop het toe duisende mense die winkels ingevaar en op tientalle strooptogte gegaan het, sal na verwagting binne dae weer ten volle operasioneel wees. Die minister van polisie, Bheki Cele, het Maandag met die bestuurspanne van die Liberty-winkelsentrum in Pietermaritzburg, asook die Gateway- en Pavilion-sentrum in Durban vergader. Hulle het ŉ omvattende veiligheidsplan aan die minister voorgelê wat in oorleg met die polisie opgestel is. Polisielede en private veiligheidsmaatskappye het sedertdien saamgewerk om die sentrums te beveilig om enige verdere plundering en geweld te verhoed. “Al die sentrums is tans net oop vir noodsaaklike inkopies, maar behoort volgens hul onderskeie veiligheidsplanne binne die volgende paar dae ten volle operasioneel te wees,” sê Lirandzu Themba, Cele se woordvoerder. Cele het Maandag met die bestuurspanne van die sentrums en winkels vergader. (Foto: SA Polisie) Cele het gister ook by veiligheidsmagte in Durban se sakedistrik aangesluit waar hulle opvolgwerk doen oor wenke van die gemeenskap oor waar gesteelde items wat verlede week geplunder is, gestoor word. Volgens die minister sal die herwinning van gesteelde goedere in KwaZulu-Natal en Gauteng voortgaan en by stoorfasiliteite van die polisie geberg word. “Ons is dankbaar vir gemeenskappe wat steeds inligting verskaf wat die polisie kan help en ons loof mense wat vrywillig die gesteelde buit teruggee,” sê Cele. “Indien hulle kies om die gesteelde items in hul huise te hou, word hulle gewaarsku dat die reg geen genade gaan betoon nie.” Sommige van die gesteelde items waarop die polisie reeds beslag gelê het. (Foto: SA Polisie)